Սուրբ Պողոսի և Պետրոսի տաճար (Օսյեկ)

Սուրբ Պողոսի և Պետրոսի տաճար (), կաթոլիկ տաճար Խորվաթիայի Օսյեկ քաղաքում։ Ջյակովո-Օսյեկի արքեպիսկոպոսության տաճար է, ճարտարապետական հուշարձան։

Պատմություն 
Ժամանակակից տաճարի տեղում ի սկզբանե եղել է գերեզմանատուն և հնարավոր է, ոչ մեծ մատուռ։ 1732 թվականին գերեզմանատունը մաքրվել է, իսկ մատուռի տեղում թեմական ոչ մեծ եկեղեցի է կառուցվել։ Օսյեկի ընդարձակման ու զարգացման արդյունքում 19-րդ դարի վերջին այն այլևս չէր բավարարում քաղաքի պահանջները։

Արքեպիսկոպոս Յոսիպ Յուրայ Շտրոսմայերի նախաձեռնությամբ, որը խորվաթական ազգային վերածննդի նշանավոր գործիչ էր, 1894 թվականի օգոստոսի 4-ին սկսվել է նոր եկեղեցու կառուցումը։ Նեոգոթիկայի ոճով կառույցը, որը նախագծել էր գերմանացի ճարտարապետ Ֆրանց Լանգենբերգը, կառուցվել է չորս տարվա ընթացքում։ Եվս երկու տարի է անհրաժեշտ եղել ներքին հարդարանքի համար, և ի վերջո 1900 թվականին Շտրոսմայերն օծել է եկեղեցին առաքյալներ Պողոսի ու Պետրոսի անուններով։

1938-1942 թվականներին խորվաթ նկարիչ Միրկո Ռաչկին պատերին ու առաստաղին ստեղծել է ֆրեսկոների շարք, որոնք ներկայացնում են Հին և Նոր կտակարանների հատվածներ։

Երկրորդ համաշխարհային պատերազմի տարիներին եկեղեցին մի փոքր վնասվել է։ Այն նաև տուժել է 1964 թվականի երկրաշարժից։ Եկեղեցին ոչ մեծ չափով տուժել է նաև Խորվաթիայի անկախության պատերազմի ընթացքում, երբ սերբերի կողմից Օսյեկի հրետակոծման արդյունքում քաղաքի վրա մոտ 100 արկ է նետվել։ Պատերազմից հետո աստիճանաբար սկսել են վերականգնել եկեղեցին, սակայն առանձին աշխատանքներ շարունակվում են մինչ օրս։

2008 թվականի հունիսի 18-ին Ջյակովո-Սրեմի թեմը ստացել է միտրոպոլիտ-արքեպիսկոպոսության կարգավիճակ և վերանվանվել Ջյակովո-Օսյեկի արքեպիսկոոսություն, ընդ որում արքեպիսկոպոսության մայր տաճար է հռչակվել Սուրբ Պետրոսի տաճարը Ջյակովոյում, իսկ Սուրբ Պողոսի և Պետրոսի տաճարը ստացել է համամայրտաճարային եկեղեցու կարգավիճակ։

Ճարտարապետություն 
Սուրբ Պողոսի և Պետրոսի տաճարը նեոգոթական ոճի դասական եկեղեցի է։ Այն կառուցված է քարից և պատված է կարմիր աղյուսով։ Ունի լատինական խաչի տեսք, ինտերիերն ունի երեք նավ։ Արևելյան ճակատամասի զանգակատան աշտարակը բազմահարկ է․ այն ունի 90 մ բարձրություն։ Այնտեղ տեղադրված է չորս զանգ, իսկ ստորին մասում գոթական պորտալն է մուտքով։ Հարավային ճակատամասը զարդարված է վարդակ պատուհանով։

Ծանոթագրություններ

Արտաքին հղումներ 
 Տաճարի պաշտոնական կայք
 Osječka katedrala
 Zlata Živarković-Kerže, Antun Jarm «Župna crkva sv. Petra i Pavla u Osijeku» (1995.)
 Konkatedrala sv. Petra i Pavla //gcatholic.org

Տաճարներ այբբենական կարգով
Խորվաթիայի եկեղեցիներ
1894 հիմնադրումներ